En nordjysk mand er blevet sigtet af Nordjyllands Politi for at opfordre til at brænde moskeer af, skriver Politiken.

Opfordringen skrev han på Facebook efter søndagens påsatte brand mod Islamisk Trossamfund i København.

»Godt. Respekt. Brænd kamellortet af. Vi har intet at bruge islam og moskeerne til i Danmark,« skrev manden.

Og da den nu sigtede nordjyde blev konfronteret med sin holdning i Radio24Syv mandag, holdt han fast i sit synspunkt og forklarede, at han »vil tage til Polen og hente sin Kalashnikov og skyde alle muslimerne.«

Nu er manden blevet afhørt af Nordjyllands Politi og sigtet efter straffelovens paragraf 136, styk et, der handler om at opildne til forbrydelser, skriver Politiken.

Flere personer skrev hadefulde kommentarer på Facebook-siden »Nej til moskeer - oprigtig«. Siden er også blevet politianmeldt.

BNB